text: IV.
  His ita domi ordinatis aggreditur Albanos. Caussa belli variè traditur. Quod Albanus tum princeps populus magnitudine suâ im-pediret, aut impediturus crederetur incrementa imperii Romani, vero simillima nobis videtur. Quae caussa belli quin injusta sit, ambigi haud debet Nec enim persequi convenit belli poenâ, quae omnium maxima jure gentium constituta est, quidquid nobis noxium est, sed tantum quod aliis in nos haud licet. Neque semper iniquum aut illicitum est, sive in publica, sive privata caussa, quod alteri nocet. Ex quo cuique colligere promptum est, planè illaudata esse illa bella, quorum neque caussa alia est, neque alius finis, quàm aliarum, sive vicinarum, sive remotiorum, gentium sine ullâ iniquitate noxiam magnitudinem & potentiam impedire ac conturbare.